**ถ้ารัฐบาลประกาศยกเลิกการใช้บัตรประชาชน แล้วสั่งให้เราไปฝังชิพ**

ไม่ต้องพกเงินสด ไม่ต้องพกบัตรประชาชนอีกต่อไป รวมไปถึงบัตรสมาชิกต่างๆ กุญแจรถก็ด้วย เฟี้ยงมันทิ้งไป!! ไม่มีคำว่าลืมกระเป๋าสตางค์ไว้ที่บ้าน... เพราะเราฝังมันไว้ในตัวเรานี่แหละ!!

หากอ่านแค่จากหัวข้อ เราก็คงไม่สนใจหรอกครับว่ามันจะเป็นชิพอะไร ในใจคงมีแต่คำว่าชิพหายแน่นอน เพราะเทคโนโลยีการ “ฝังชิพ” ที่เราคุ้นเคยนั้น จะเป็นการฝังชิพในเหล่าสัตว์เลี้ยงของเรา เพื่อใช้ตามหาเวลาที่มันหายไป หรือระบุความเป็นเจ้าของ แต่แล้วในคนล่ะ เราจะฝังมันไปเพื่ออะไร เรามารู้จักเจ้าเทคโนโลยีนี้กันดีกว่า

เทคโนโลยีการฝังชิพในคนได้ถูกพัฒนาขึ้นเมื่อนานมาแล้ว แต่ก็ไม่ได้เป็นที่น่าสนใจเท่าไหร่ จนกระทั่งมันถูกนำมาใช้จริง!! โดยประเทศสวีเดน พวกเค้าเริ่มใช้มันมาตั้งแต่ปี 2015 จนถึงปัจจุบัน มีผู้ยินยอมให้มีการฝังชิพในร่างกายของตัวเองกว่า 3000 คน มีบริษัทชั้นนำหลายบริษัทที่มีบริการติดตั้งชิพนี้ให้กับพนักงานของเขาฟรี จึงมีแนวโน้มที่ผู้ใช้งานจะเพิ่มขึ้นเรื่อยๆ ในอนาคต

ชิพที่พวกเค้าฝังเข้าไปในร่างกายนี้มีขนาดเท่ากับเมล็ดข้าวเท่านั้น และเป็นเทคโนโลยีแบบเดียวกับเจ้า NFC (Near field communication)ที่ติดตั้งอยู่ในสมาร์ทโฟนของเรานี่แหละ ปัจจุบันมีเจ้าอุปกรณ์ตัวนี้ฝังอยู่แทบจะทุกรุ่น หากคุณยังไม่เคยใช้มันละก็ แสดงว่าคุณยังใช้สมาร์ทโฟนของคุณได้ไม่คุ้มราคา ฮ่าๆ ฟังค์ชั่นที่ใกล้ตัวเรามากที่สุด เห็นจะเป็นการใช้เพื่อเชื่อมต่อกับอุปกรณ์ไร้สายอื่นๆ เช่น หูฟังรุ่นท็อปจากโซนี่ ฯลฯ โดยการนำสมาร์ทโฟนของคุณ ไปแตะ หรือแค่ไปอังไว้ใกล้ๆกับอุปกรณ์ที่คุณต้องการจะเชื่อมต่อ เพียงเท่านี้ อุปกรณ์เหล่านั้นก็จะเชื่อมต่อกันทันที โดยระยะห่างระหว่างเจ้าชิพนี่ กับตัวอ่านข้อมูล จะอยู่ที่ประมาณ 4–5 ซม.

ชาวสวีเดนได้ฝังมันไว้ที่มือ พวกเค้าจึงสามารถไขกุญแจรถ หรือออฟฟิศได้ เพียงแค่เค้าใช้มือสัมผัสกับกลอนประตู รวมไปถึงการจ่ายเงินค่าสินค้า หรือค่าบริการนู่นนี่นั่นด้วยการแตะมือของเค้าเข้ากับอุปกรณ์อ่านข้อมูลที่แคชเชียร์ และแน่นอนว่ามันจะทำอะไรอย่างได้อีกมากมายในอนาคต

ฟังดูก็สะดวกดี แต่มันก็น่าตะขิดตะขวงใจใช่มั้ยล่ะ เมื่อเรามีอุปกรณ์เก็บข้อมูลฝังอยู่ในตัว โดยที่เราไม่รู้เลยว่ามันเก็บข้อมูลอะไรของเราไว้บ้าง ไม่ว่าจะเป็นจำนวนครั้งที่คุณเข้าห้องน้ำในแต่ละวัน บันทึกเวลาที่คุณเข้าและออกจากบ้านของคุณ รถของคุณ มันติดตามและมีประวัติการใช้ชีวิตประจำวันของคุณ และที่สำคัญคือเราไม่สามารถตรวจสอบมันได้เลย มันเป็นข้อมูลของเรา แต่เราอ่านมันไม่ได้!! ทุกวันนี้เราก็เหนื่อยใจกับอะไรที่ “ตรวจสอบไม่ได้” มามากพอแล้ว ฮ่าๆๆ

คุณก็รู้ใช่มั้ยว่ากูเกิ้ลและเฟซบุคใช้ข้อมูลและประวัติการสืบค้นข้อมูลของคุณ เพื่อประกอบโฆษณา รวมไปถึงบริการต่างๆจนบางครั้ง เราอาจจะเริ่มรู้สึกว่านี่คือการคุกคามหรือไม่ กับเทคโนโลยีนี้ก็เช่นกัน มันเกิดขึ้นแน่ๆ เพียงแค่รอเวลาเท่านั้น

“คุณเลือกที่จะทิ้งกระเป๋าสตางค์ของคุณไว้ที่บ้านได้ แต่การถอดชิพนี่ออก.. คงไม่ง่ายขนาดนั้น”

แน่นอนว่าปัจจุบันยังมีการถกเถียงกันมากมายเกี่ยวกับนโยบายความเป็นส่วนตัวของผู้ใช้ ว่ามันคุ้มค่าหรือไม่กับการแลกเปลี่ยนข้อมูลเหล่านี้ เพื่อความสะดวกสบาย ยังไม่รวมถึงความเสี่ยงที่อาจเกิดขึ้นได้ในการตอนการติดตั้งอุปกรณ์ เช่น การติดเชื้อในขั้นตอนการฝังชิพ

เพื่อนๆอาจจะยังคิดว่านี่เป็นเรื่องไกลตัวสำหรับบ้านเมืองที่เอาคนไปใส่ไว้ในตู้เพื่อให้บริการแลกเหรียญ แต่เชื่อเถอะครับ เทคโนโลยีเหล่านี้ มันค่อยๆ คืบคลานเข้าหาเรา โดยที่เราไม่รู้ตัว วันนึงเราจะต้องได้ถกเถียงกันเรื่องนี้อย่างจริงจังแน่นอน(ถึงแม้จะอีกนานไปสักหน่อยก็เถอะ ฮ่าๆๆ)

ความจริงแล้วพวกเราค่อยๆก้าวเข้าสู่ “สังคมไร้เงินสด” มาได้พักนึงแล้วโดยที่บางคนอาจจะไม่รู้ตัว เมื่อเราใช้สมาร์ทโฟนของเราในการดำเนินธุรกรรมการเงิน ผ่านแอพพลิเคชั่นอย่าง Apple pay รวมไปถึงแอพฯอื่นๆ ที่ทางธนาคารต่างก็หยิบยื่นให้ มันปลอดภัยแน่หรือ เมื่อมือถือสุดที่รักของเรามันหล่นหายได้ หรือถูกแฮ็คได้เช่นกัน แน่นอนไม่มีอะไรที่สมบูรณ์แบบ เทคโนโลยีนี้ยังต้องไปต่ออีกไกล แล้วเพื่อนๆล่ะคิดว่าไงกันบ้าง