**ภาวะตลาดอนุพันธ์: ปรับฐานตามตลาดหุ้นต่างประเทศแต่ไม่มาก หลังได้กลุ่มพลังงานประคอง**

[**ข่าวหุ้น-การเงิน**](https://www.ryt9.com/stock) Monday February 14, 2022 18:28 —[สำนักข่าวอินโฟเควสท์ (IQ)](https://www.ryt9.com/s/iq42)

นายวรุต รุ่งขำ ผู้อำนวยการฝ่ายวิเคราะห์ บริษัท วายแอลจี บูลเลี่ยน ฟิวเจอร์ส กล่าวว่า การซื้อขาย SET50 Index Futures วันนี้ S50H22 ปรับฐานลงมาตามทิศทางตลาดหุ้นภูมิภาคที่ย่อตัวตามตลาดหุ้นสหรัฐ ระหว่างวัน ดาวน์โจนส์ฟิวเจอร์สก็ ปรับฐานลง ส่วนตลาดหุ้นยุโรปเปิดตลาดมาก็ย่อตัวลงเช่นกัน แต่ดูภาพรวมตลาดหุ้นไทย โดย SET50 ย่อตัวน้อยกว่าภูมิภาค และตลาดหุ้น ยุโรป ทั้งนี้ จากความตึงเครียดระหวางยูเครนและรัสเซีย หนุนราคาน้ำมันให้พุ่งขึ้น ซึ่ง SET50 มีน้ำหนักหุ้นกลุ่มพลังงานอยู่ อย่างเช่น PTT ขยับขึ้นมาทำให้โมเมนตัมหุ้นไทยย่อตัวแต่แรงขายไม่มาก

แนะหากรับความเสี่ยงได้ให้เข้าซื้อ ที่แนวรับ 1,007, 1,005 จุด Stop loss 1,005 จุด และทยอยปิดสถานะซื้อที่แนว ต้าน 1,019, 1,022 จุด ถ้ายังไปได้ต่อให้ขายที่แนวต้าน 1,030 จุด

ส่วนราคาทองคำ ก็อ่อนตัวลงมาหลังวันศุกร์ที่ผ่านมาราคาขึ้นร้อนแรง แม้ว่าสถานการณ์ตึงเครียดยูเครนกับรัสเซียจะเป็นบวก ต่อแรงซื้อทองคำ แต่เนื่องจากความตึงเครียดดังกล่าวกระทบต่อเศรษฐกิจยุโรปค่อนข้างมาก สร้างแรงขายเงินสกุลยูโรให้ย่อตัวลงและเงิน ดอลาร์สหรัฐแข็งค่า ดังนั้นทำให้ทองคำอ่อนตัวลง แต่มองว่า ราคาทองคำย่อตัวไม่มาก เพราะหากเกิดสงครามจริง ทองคำก็จะขยับขึ้น และราคาน้ำมันก็ปรับขึ้นดันเงินเฟ้อพุ่งขึ้น ทำให้ทองคำกลับมาสนใจที่เป็นสินทรัพย์ปลอดภัย

แนะให้ทยอยเก็บสะสมทองคำ ให้แนวรับ 1,844-1,829 เหรียญ/ออนซ์ แบ่งขายทำกำไรที่แนวต้าน 1,865 เหรียญ/ออนซ์ หากผ่านไปได้ให้แนวต้านถัดไปที่ 1,878 เหรียญ/ออนซ์