**ภาวะตลาดหุ้นไทย: แนวโน้มดัชนีเช้าแกว่งไซด์เวย์ ได้แรงหนุนราคาน้ำมันพุ่ง-ดอลลาร์อ่อนค่า**

[**ข่าวหุ้น-การเงิน**](https://www.ryt9.com/stock) Friday February 4, 2022 09:33 —[สำนักข่าวอินโฟเควสท์ (IQ)](https://www.ryt9.com/s/iq05)

นายอภิชาติ ผู้บรรเจิดกุล ผู้อำนวยการสายงานวิเคระห์หลักทรัพย์ บล.ทิสโก้ กล่าวว่า ตลาดหุ้นไทยเช้านี้น่าจะแกว่งไซด์เวย์ ยืนเหนือระดับ 1,660 จุด แม้ตลาดหุ้นต่างประเทศเมื่อคืนนี้จะปรับตัวลงไปค่อนข้างแรง จากแรงขายในหุ้นกลุ่มเทคโนโลยี หลังผลประกอบการออกมาต่ำกว่าคาด และมีการคาดการณ์รายได้ในปีนี้ที่อ่อนแอลงด้วย แต่ด้วยโครงสร้างตลาดหุ้นบ้านเรามีการเชื่อมโยงกับหุ้นเทคโนโลยีค่อนข้างน้อย แต่จะอิงหุ้นกลุ่มพลังงานเป็นหลัก

ทั้งนี้ราคาน้ำมันดิบ WTI เมื่อคืนนี้ก็ปิดพุ่งขึ้นมาอยู่ที่ 90 เหรียญสหรัฐ/บาร์เรล ทำระดับสูงสุดใหม่ในรอบ 7 ปี จากสภาพอากาศหนาวเย็นที่สหรัฐฯ น่าจะกระทบกับการผลิตน้ำมันในสหรัฐฯ ทำให้ความต้องการใช้น้ำมันสูงขึ้น นอกจากนี้ค่าเงินดอลลาร์ก็ปรับตัวอ่อนค่า 4 วันติดต่อกัน ต่ำสุดในรอบ 3 สัปดาห์ คาดจะส่งผลดีต่อตลาดหุ้น Emerging markets

พร้อมกันนี้มองว่าอาจมีลุ้นกระแสเงินทุนไหลเข้าด้วยในช่วงบ่าย จากตลาดหุ้นอื่นในภูมิภาคเอเชีย กลับมาเปิดทำการเป็นปกติมากขึ้น หลังจากหยุดในวันตรุษจีน อย่างไรก็ตามตลาดหุ้นภูมิภาคเอเชียเช้านี้ส่วนใหญ่เคลื่อนไหวในแดนบวกและลบสลับกัน

ให้แนวรับที่ 1,660-1,664 จุด และแนวต้าน 1,670-1,680 จุด

ประเด็นพิจารณาการลงทุน

* ตลาดหุ้นนิวยอร์ก (3 ก.พ.) ดัชนีเฉลี่ยอุตสาหกรรมดาวโจนส์ปิดที่ 35,111.16 จุด ลดลง 518.17 จุด หรือ -1.45%, ดัชนี S&P500 ปิดที่ 4,477.44 จุด ลดลง 111.94 จุด หรือ -2.44% และดัชนี Nasdaq ปิดที่ 13,878.82 จุด ลดลง 538.73 จุด หรือ -3.74%
* ตลาดหุ้นเอเชียเปิดตลาดวันนี้ ดัชนี NIKKEI 225 ตลาดหุ้นญี่ปุ่นเปิดวันนี้ ลดลง 145.41 จุด หรือ -0.53% ตลาดหุ้นจีนปิดทำการเนื่องในเทศกาลตรุษจีนตั้งแต่วันที่ 31 ม.ค.-4 ก.พ. ส่วนตลาดหุ้นฮ่องกงเปิดวันนี้ เพิ่มขึ้น 590.6 จุด หรือ +2.48%.
* ตลาดหุ้นไทยปิดล่าสุด (3 ก.พ.) ที่ระดับ 1,669.05 จุด เพิ่มขึ้น 1.30 จุด, +0.08%
* นักลงทุนต่างชาติขายสุทธิ 199.42 ล้านบาท เมื่อวันที่ 3 ก.พ.65
* ราคาน้ำมันดิบ WTI ส่งมอบเดือนมี.ค. ในตลาดไนเม็กซ์ปิดทำการล่าสุด (3 ก.พ.) เพิ่มขึ้น 2.01 ดอลลาร์ หรือ 2.3% ปิดที่ 90.72 ดอลลาร์/บาร์เรล ซึ่งเป็นระดับปิดสูงสุดนับตั้งแต่วันที่ 6 ต.ค. 2557
* ค่าการกลั่นอ้างอิงตลาดสิงคโปร์ปิดล่าสุด (3 ก.พ.) อยู่ที่ 7.39 ดอลลาร์/บาร์เรล
* เงินบาทเปิด 33.07 ให้กรอบแกว่งวันนี้ 33.00-33.15 นลท.จับตาตัวเลขจ้างงานสหรัฐ
* จับตามาตรการส่งเสริมการใช้งาน "อีวี" เร่งด่วน รัฐอัดเต็มที่ทั้งลดภาษี-เงินอุดหนุนผู้บริโภค คาดเพื่อนบ้านชิงฐานการผลิต เอกชนยังไม่มั่นใจแหล่งเงินสนับสนุน ระบุมีหลายแนวทางกระตุ้นความต้องการใช้งาน โดยเฉพาะจุดชาร์จปัญหาใหญ่ ที่นักลงทุนติดตั้งยังมองไม่เห็นจุดคุ้มทุน
* "บีโอไอ" เคาะเป้าส่งเสริม ลงทุนปี 65 กว่า 6.4 แสนล้าน ดันอุตเป้าหมาย สมาร์ทอิเล็กทรอนิกส์-การแพทย์-อีวี คาดยอดลงทุนอีอีซีโตต่อ 2-3 แสนล้าน อนุมัติส่งเสริมกิจเกษตร หนุนนิคมแปรรูป-เกษตรดิจิทัล สมุนไพร สอดคล้องนโยบาย BCG
* "นายกฯ" ยันยังไม่ ผ่อนคลายมาตรการโควิด ชี้สถิติผู้ติดเชื้อยังสูง ขณะที่ศบค.กำหนดทิศทางผ่อนคลายมาตรการสัปดาห์หน้า หลังหลายประเทศส่งสัญญาณยอมรับความเสี่ยง แนะจับตาการระบาดอีก 1-2 สัปดาห์หลังตรุษจีน ไทยฉีดเข็ม 3 แค่ 21.1%
* นายศักดิ์สยาม ชิดชอบ รมว.คมนาคมเปิดเผยว่า ในวันที่ 5 ก.พ.2565 จะเดินทางพร้อมด้วยนายอนุทิน ชาญวีรกูล รองนายกรัฐมนตรี ลงพื้นที่ตรวจราชการติดตามการเตรียมความพร้อมในการเปิดให้บริการท่าอากาศยานเบตง จ.ยะลา เพื่อตรวจสอบความพร้อมของอาคารที่พักผู้โดยสาร รวมถึงสิ่งอำนวยความสะดวกภายในท่าอากาศยานฯ พร้อมทั้งรับฟังความคิดเห็นของภาคเอกชน สายการบิน และศูนย์อำนวยการบริหารจังหวัดชายแดนภาคใต้ (ศอ.บต.) ว่า มีความต้องการอะไรบ้าง และยังมีอุปสรรคในการเปิดให้บริการอย่างไร เพื่อหาข้อสรุปที่ชัดเจน
* "บิ๊กตู่" เผยเลือกตั้งใหญ่ต้องรอ กม.ลูก กั๊กยุบสภาฯ-นั่ง หน.พปชร. เมินแพ้เลือกตั้งซ่อม-รบ.ขาลง แขวะ "ธรรมนัส" เจ้าคารม "บิ๊กน้อย" ลาออก พปชร.จ่อร่วมงาน "เศรษฐกิจไทย" ด้าน "เอกราช" ลังเลร่วมพรรคใหม่กลุ่มธรรมนัส หวั่น กกต.สอบ พปชร.ขับออกไม่ชอบ ขณะที่ "ไผ่ ลิกค์" ดี๊ด๊าพรรคใหม่สบายใจ โยน "ธรรมนัส" ตอบหนุน "บิ๊กตู่" หรือไม่ ด้าน "อุตตม" รับทาบ "สมคิด" ร่วม "สร้างอนาคตไทย" แล้ว ชูเป็นแคนดิเดตนายกฯ
* บริษัท อาคเนย์ประกันภัย จำกัด (มหาชน) และบริษัท ไทยประกันภัย จำกัด (มหาชน) ระบุว่า ได้รับการอนุมัติจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เมื่อวันที่ 1 ก.พ. 2565 ให้เดินหน้าเจรจาประสาน 31 บริษัทประกันวินาศภัยที่เตรียมรับโอนภาระผูกพันตามกรมธรรม์ประกันภัยทุกประเภท เพื่อเร่งดูแลลูกค้าประกันภัยอื่นๆ คาดว่าจะสามารถเริ่มดำเนินการโอนกรมธรรม์ได้ตั้งแต่วันที่ 15 ก.พ.นี้

\*หุ้นเด่นวันนี้

* PTTEP (กรุงศรี) "ซื้อ" เป้า 156 บาท) ได้ประโยชน์โดยตรงจากราคาน้ำมันดิบที่พุ่งแตะระดับสูงสุดในรอบ 7 ปี ด้านงบไตรมาส 4/64 มีกำไรสุทธิ 10,645 ล้านบาทเพิ่มขึ้น 12%qoq และ 321%yoy สูงกว่าที่เราและตลาดคาดส่วนแนวโน้มไตรมาส 1/65 โตต่อเนื่องตามราคาน้ำมันดิบที่เพิ่มขึ้น
* KBANK (เคทีบีเอสที) เป้าเชิงกลยุทธ์ 155.00 บาท หุ้นแกร่ง รับเศรษฐกิจฟื้น ตั้งเป้าเชื่อปี 65 โต 6-8% แนะนำซื้อหุ้นกลุ่ม ธนาคารใหญ่ รายได้ฟื้นตามเศรษฐกิจ การตั้ง JV กับ JMT เพิ่มประสิทธิภาพการบริหาร NPL ส่วน บ. ลูกในกลุ่ม Fin-Tech จะช่วยปลดล็อค Valuation ให้แม่ในระยะยาว ตั้งเป้าสินเชื่อโต 6-8% ส่วนการตั้งสำรองนับตั้งแต่ปี 65 เริ่มลดลงเข้าสู่ภาวะปกติ หนุนกำไรเติบโตต่อ KTBST ประเมินกำไรสุทธิปี 2565-2566 ที่ 4 หมื่น ลบ. และ 4.2 หมื่น ลบ. +6.5%YoY, +4.6%YoY ตามลำดับ
* BCP (คิงส์ฟอร์ด) "ซื้อ" ราคาเป้าหมาย 32.00 บาท ปัจจัยหนุนมาจากค่าการกลั่นที่ฟื้นตัวขึ้นต่อเนื่องตามความต้องการใช้น้ำมันสำเร็จรูปในช่วงฤดูหนาว ขณะที่ราคาน้ำมันดิบที่ปรับตัวขึ้นจากภาวะอุปทานตึงตัว ส่งผลบวกต่อการรับรู้กำไรจากสต๊อกน้ำมัน รวมถึงธุรกิจ E&P ในยุโรป โดยผลประโยชน์ดังกล่าวเพียงพอที่จะช่วยชดเชยธุรกิจการตลาดที่ถูกกระทบจากการตรึงราคาน้ำมันดีเซลหน้าสถานีบริการ และรายได้จากธุรกิจไฟฟ้าที่ลดลงตามปัจจัยฤดูกาล ส่วนเรื่องการ Spinoff BBGI เข้าตลาดคาดดำเนินการได้ในครึ่งปีแรก 65 โดยมี Pre-emptive right อัตราส่วน 20.8939:1 ขึ้น XB 11 ก.พ.นี้