# หุ้น GME กับการเปิดโปงระบบการเงิน

คำเตือน: สิ่งที่เขียนต่อไปนี้ไม่ใช่คำแนะนำในการลงทุนแต่อย่างใด

เหตุการณ์คืนวันที่ 28 ที่ผ่านมานับว่าเป็นเหตุการณ์ครั้งสำคัญที่สุดตั้งแต่เริ่มต้นเส้นทางในการลงทุนของตัวเองมาเลยก็ว่าได้ ไม่คิดว่าสงครามระหว่างนายทุนกับเด็กติดเกม จะลุกลามใหญ่โตได้ขนาดนี้

สิ่งที่เกิดขึ้นนี่คล้ายกับหนังเรื่อง Godzilla ปี 2014 ฉากท้ายๆที่กลุ่มทหารกระโดดร่มลงไปกลางก้อนเมฆ แล้วชั่วขณะหนึ่งก็ได้เห็นสัตว์ประหลาดตัวจริงและความโหดร้ายของมันหลังจากที่ซ่อนตัวมาทั้งเรื่อง

สิ่งที่คนรุ่นก่อนหลายๆคนอาจจะรู้และเคยพบเจอมาก่อน แต่สำหรับเด็กๆและคนวัยหนุ่มสาวที่เพิ่งจะเริ่มก้าวเข้าสู่สั่งคมแล้ว คงเป็นครั้งแรกโดนบอกตรงๆซึ่งๆหน้าว่า

*“คุณไม่ได้เป็นเจ้าของอะไรเลย ทั้งทรัพย์สิน และความพยายาม และความภูมิใจทั้งหมด เราเป็นเจ้าของชีวิตของคุณด้วย”*

ระบบทุนนิยมนั้นถูกออกแบบมาให้เราต้องแสดงหลักฐานแห่งความพยายามมาตลอดเพื่อสร้างมูลค่าให้ตัวเองมากพอที่จะทำเราได้เข้าถึงแหล่งทรัพยากรและกรรมสิทธิ์ที่ดีขึ้นเรื่อยๆในแต่ลำดับขั้น ซึ่งหน่วยของมูลค่านั้นก็คือ “ความเช่ือใจ” นั่นเอง

ตอนเป็นเด็กเราพยายามเรียนหนังสือและสอบเอาคะแนนดีๆ เพื่อที่จะได้รับความไว้วางใจให้เข้าถึงการศึกษาที่ดี ยิ่งถ้าโตมาในประเทศที่ไม่ได้การรับความไว้วางใจจากคนอื่นแล้ว เราก็ยิ่งต้องเก็บหน่วยความเชื่อใจที่มากยิ่งขึ้นเพื่อที่จะให้ได้รับการยอมรับเข้าถึงการศึกษาที่สถาบันประเทศอื่นที่

ทั้งนี้ก็เพื่อที่จะเอาความเชื่อใจนั้นไปแลกเป็นอาชีพการงาน เพื่อหาเงินมาดูแลตัวเอง ครอบครัว และไล่ตามเป้าหมายในชีวิตใดๆก็ตามที่เรามีอยู่ คนที่ได้รับความไว้วางใจที่เยอะ โอกาสสร้างทรัพย์สินก็จะเยอะตามมา

ลำดับต่อไปก็คือเราเอาแต้มทั้งหมดที่เราสะสมมา แบหน้าตักให้ธนาคาร เพื่อแลกกับเงินก้อนหนึ่งที่เราจะเอาไปซื้อบ้านสักหลัง ไปสร้างธุรกิจ บอกกับธนาคารว่า “เราพยายามเต็มที่มาตลอดหลายสิบปีเลยนะ นี่ไงเราฝากเงินจำนวนมากไว้กับคุณมาตลอด เงินเดือนเข้าทุกเดือน รายจ่ายน้อยกว่ารายรับด้วยนะ ขอกู้เงินซื้อบ้านหน่อยสิ”

ทุกอย่างนำไปสู่ด่านสุดท้าย เรามีทรัพย์สินจำนวนหนึ่ง เราอยากจะให้เงินของเราเติบโต มีความฝันว่าชีวิตบั้นปลายจะไม่ต้องลำบากไปนอนอยู่กลางถนน จะมีเงินให้ลูกเรียนหนังสือ หรืออยากจะไล่ตามงานอดิเรกที่คิดว่าจะมีเวลาทำมากขึ้นหลังเวลาเกษียณ

*เอาชีวิตทั้งชีวิต เอาหลักฐานแห่งความพยายามของเรา เอาความเชื่อใจทั้งหมดที่เราสร้างมา ไปฝากไว้กับบริษัทลงทุน หวังว่าเขาจะซื่อสัตย์และเคารพต่อเงินสิทธิ์ให้ความเป็นเจ้าของเงินของเรา แต่เขากลับจับมือของเรามัดไว้ ล้วงเงินของเราออกมาจากกระเป๋า แล้วโขมยมันกลับเข้ากระเป๋าตัวเอง*

เพราะระบบนี้เป็นของเขา เขาออกแบบมาตั้งแต่แรกให้เราฝึกปรือตัวเองให้เป็นสินทรัพย์ที่มีคุณค่าที่เขาจะสามารถหยิบยืมไปใช้เมื่อไหร่ก็ได้ที่เขาเห็นควร

มองย้อนกลับมาทั้งหมดนี้เกิดขึ้นรอบตัวเราแล้วทั้งสิ้น เงินเดือนบริษัทหรือรายได้ที่ต้องผ่านการเฝ้าดูของธนาคาร

ประเทศไทย ปู่ย่าตายายที่เชื่อใจนำเงินไปฝากธนาคารเป็นล้านแล้วเงินหายโดยที่ไม่มีใครรับผิดชอบ โอนเงินหรือถอนเงินเงินของเราเองที่ไม่สามารถนำออกมาใช้ได้ตามใจชอบเพราะระบบขัดข้อง

ญี่ปุ่น เมื่อก่อนธนาคารห้ามกดเงินออกไปใช้ช่วงวันหยุดยาว อยากจะใช้เงินต้องกดเงินสดออกมาล่วงหน้าอาทิตย์หนึ่ง

ระบบจ่ายเงินแบบดิจิตอลที่ต้องเชื่อใจเอาเงินตัวเองไปทิ้งไว้ในบัญชีบริษัทก่อนถึงจะไปใช้ซื้อของได้ เราจะต้องมีความเสี่ยงกับการเชื่อใจใครก็ไม่รู้ที่เราไม่สามารถตรวจสอบได้ว่าเขาจะเคารพทรัพย์สินของเรามากมายขนาดนี้เลยหรือ?

ทางออกอาจจะถูกเขียนไว้บนกำแพงแล้ว เราก็คงแกล้งทำเป็นเดินตามเกมต่อไปในขณะที่อีกมือหนึ่งก็แอบซ่องสุมสิ่งที่เราคิดไว้ว่าจะเป็นยาดีได้ก็พอ

หาคำตอบด้วยตัวเอง

กลั่นกรองข้อมูลด้วยตัวเอง

สร้างความเชื่อมันด้วยตัวเอง

เป็นธนาคารของตัวเอง